<classify> Jumla ya miili 94 imekwisha opolewa kutoka Ziwa Victoria hadi muda huu baada ya kivuko cha MV Nyerere kilizama jana majira ya saa 7:30 mchana.Kivuko hicho kinaelezwa kufanya safari zake kati ya Bugorora katika Kisiwa cha Ukerewe na Kisiwa cha Ukara katika Ziwa Victoria mkoani.Kwa mujibu wa Mwandishi wa Habari wa Daily News Pius Rugonzibwa aliyeko kijiji cha Bwisya ambacho kiko karibu na eneo la tukio, watu wamejaa katika kituo cha afya cha Bwisya ili kutambua miili ya ndugu zao.Rugonzibwa ameeleza pia kuwa tayari Kamanda wa Jeshi la Polisi IGP Simon Sirro na Waziri wa Ujenzi, Uchukuzi na Mawasiliano, Mhandisi Isack Kamwelwe wamefika kijijini hapo na wako kwenye kikao cha ndani.Anaeleza kuwa baadaye viongozi hao wanatarajiwa kuzungumza na waandishi wa habari, huku idhini ikitolewa kwa watu kuanza kutambua na kuondoka na miili ya ndugu zao, kwani katika kituo hicho cha afya, chumba cha kuhifadhia maiti bado hakijakamika kujengwa.Rugonzibwa ameongeza kuwa mmoja wa walionusurika kifo ameeleza kuwa kilichosababisha ajali ni mzigo mzito ulikuwa umebebwa kwenye kivuko hicho, na pindi Nahodha alipokata kona kuelekea eneo la kutia nanga, mzigo huo ulielemea upande na kusababisha kivuko hicho kuanza kuzama na kupinduka.  <topic>: KITAIFA 